Outkast

**Outkast** (транскрипција: Ауткаст) ― поранешен американски хип-хоп дует основан во Атланта во 1992 година. Групата била составена од раперите Биг Бои (Антван Патон) и Андре 3000 (Андре Бенџамин, порано познат како Дре). Outkast се смета за една од најпопуларните и највлијателните хип-хоп изведувачи на сите времиња, а најголем успех постигнале од средината на 1990-тите до раните 2000-ти.

Покрај тоа што биле меѓу највлијателните хип-хоп изведувачи, Outkast со продадени преку 20 милиони музички записи и со шест Греми награди се меѓу најуспешните хип-хоп изведувачи. Во 2015 година, *[[Ролинг стоун|Ролинг Стоун]]* ги рангирал на 7-мо место на нивниот список од „20 најголеми дуа на сите времиња“, а публикациите *Pitchfork* и гореспоменатиот *Rolling Stone* ги навеле нивните албуми меѓу најдобрите во целиот хип-хоп жанр и на сите времиња.

## Историја
Групата Outkast била основана во 1992 година од тогашните средношколци од Атланта, Антван Патон (естрадно познат како Биг Бои) и Андре Бенџамин (познат под името Андре 3000). Пред матурирањето, членовите на Outkast потпишале договор со издавачката куќа LA And Babyface, која подоцна ќе се преименува LaFace Records и станале први хип-хоп изведувачи за таа издавачка куќа.

Нивниот прв албум, *Southernplayalisticadillacmuzik*, бил издаден на 26 април 1994 година. Овој албум се смета дека ги поставил темелите на јужњачкиот хип-хоп и се смета за класика на жанрот.  Во 1995 година, OutKast ја освоиле наградата за најдобра нова-рап група според хип-хоп списанието Source.

Откако *Southernplayalisticadillacmuzik* добил платинест сертификат, LaFace Records им дал на Outkast поголема креативна слобода и аванс за нивниот следен албум, кој го снимале од 1995 до 1996 година. Дуото било пофалено од критиката за нивниот втор и трет албум *ATLiens* (1996) и *Aquemini* (1998), при што тие дополнително го развивале нивниот музички стил. Популарност на пошироката музичка сцена стекнале со нивниот четврти албум *Stankonia* (2000), кој бил поддржан од сингловите „B.O.B.“ и „Ms. Jackson". „Ms. Jackson" била прва нивна песна која се искачила на врвот на ''Billboard'' Hot 100, а во 2002 година освоила Греми за „Најдобра рап-изведба од дуо или група“. На истата церемонија албумот *Stankonia* ја добил наградата за најдобар рап-албум.

На 23 септември 2003 година Outkast го издале двојниот албум *Speakerboxxx/The Love Below*. Во суштина тоа биле два соло-албума, еден од Биг Бои и еден од Андре 3000, спакувани како единствено издание под етикета Outkast. *Speakerboxxx* од Big Boi во голема мера бил фанк-албум, а *„The Love Below“* од Андре 3000 содржел само кратки секвенци од хип-хоп и наместо тоа содржел елементи на фанк, џез, рок, електронска музика и R&B.

Албумот е најуспешен албум на Outkast досега. Дебитирал на прво место на топ-листата за албуми *Billboard* 200 каде што се задржал неколку недели. Здружението на музичките сниматели на Америка во декември 2004 година на албумот му доделил дијамантски сертификат за продадени над 10 милиони примероци во САД. Албумот бил поддржан сингловите „The Way You Move“ (во изведба на Биг Бои) и „Hey Ya!“ (во изведба на Андре 3000); двата сингла се искачиле на прво место на топ-листата за синглови. Во 2004 година, албумот освоил Греми за албум на годината. 
мини|Биг Бои настапува во 2006 година во Атланта
Членовите од Ауткаст глумеле во музичкиот филм *Idlewild* од 2006 година и го снимиле придружниот саундтрак за филмот, кој бил објавен како нивен последен албум три дена пред објавувањето на филмот. Албумот дебитирал на второ место на американската топ-листа ''Билборд'' 200.

Во 2007 година, по објавувањето на шестиот албум, *Idlewild*, Биг Бои објавил дека планира да издаде соло-албум. Набргу дуото се разделило, а двата члена продолжиле соло кариера. Outkast привремено се обединиле во 2014 година за да ја прослават 20-годишнината од нивниот прв албум, при што настапиле на повеќе од 40 фестивали низ цел свет, почнувајќи од фестивалот Коачела во април 2014 година. Потоа групата ја продолжила паузата.

## Дискографија
**Студиски албуми**

* *Southernplayalisticadillacmuzik* (1994)
* *ATLiens* (1996)
* *Aquemini* (1998)
* *Stankonia* (2000)
* *Speakerboxxx/The Love Below* (2003)
* *Idlewild* (2006)

## Наводи

## Надворешни врски

* 
* 

Категорија:Добитници на MTV Europe музички награди
Категорија:Добитници на Светски музички награди
Категорија:Добитници на Греми за рап-музика
Категорија:Музички групи основани во 1992
Категорија:Американски хип-хоп групи
Категорија:Прогресивни рап-музичари
Категорија:Музички групи од Атланта
Категорија:Музички групи основани во 1992 година